Ejeren af Jensens Bøfhus er havnet i en ny krise, og nu er han tvunget til at sælge ud af sin kunstsamling

Ejeren af Jensens Bøfhus må igen konstatere, at der er problemer.

Det skriver Børsen.

Ifølge avisen er han blevet tvunget til at sælge ud af sin enormt kostbare kunstsamling, der tæller Michael Kvium, Damien Hirst og Morten Scheide.

Kunstsamlingen er en af Danmarks største, men i et forsøg på at rejse kapital til at vende den kendte bøfhus-kædes økonomiske nedtur har han valgt at fjerne noget af pynten på væggene og sætte det til salg.

Men den hyrede kunstrådgiver, Christina Wilson, ønsker ikke at kommentere sin rolle.

- Det har jeg ingen kommentar til, siger hun til Børsen.

Skærer i prisen på luksusvilla

Det er ikke første gang, at Palle Skov Jensen har måtte sælge ud.

I oktober kunne Ekstra Bladet fortælle, hvordan han måtte skære ti millioner af prisen på sin liebhaver-ejendom.

49 millioner kroner lyder prisen nu på, fremgår det af ejendomsmægler Asger Olsens hjemmeside.

Både privat og igennem sine selskaber ejer Palle Skov Jensen de ejendomme og grunde, som er sat til salg som en samlet enhed. Tilsammen fylder det 251 hektar. Udover at have et sommerhus lige ved vandet, er der også otte udlejningsboliger og to skove, står der i salgsannoncen fra ejendomsmægleren.

Ekstra Bladet forsøgte dengang at få en kommentar fra Palle Skov Jensen til prisnedsættelsen, men han fik problemer med sin telefon, da vi fangede ham.

Da Ekstra Bladet tilbage i juni lavede historien om jagtejendommen, der var sat til salg, lykkedes det heller ikke at få Palle Skov Jensen i tale over telefonen. Han skrev dog følgende i en mail:

- Jeg kan oplyse, vi er midt i en omstrukturering med fokus på vores 44 restauranter og vore 5 millioner årlige gæster. Aktiviteter der ikke vedrører kerneforretningen, der netop er vores restauranter og vore 5 millioner gæster, ønsker vi som en naturlig del i vores omstrukturering at frasælge.

I juni 2015 kunne Jensens Bøfhus offentliggøre et blodrødt underskud på 30 millioner. Et år senere lød det på 56 millioner i minus, mens underskuddet i 2017 var på 31 millioner kroner.